แซม วอลตัน ผู้ก่อตั้งวอลมาร์ท
ทุกคนน่าจะรู้จักวอลมาร์ท บริษัทค้าปลีกยักษ์ใหญ่ระดับโลก ที่ก่อตั้งโดยแซม วอลตัน ซึ่งอดีตเขาเป็นเพียงเด็กรีดนมวัวและส่งหนังสือพิมพ์ เรื่องราวของเขาน่าสนใจอย่างไร ลงทุนแมนจะมาเล่าให้ฟัง
8 มิ.ย. 2561

แซม วอลตัน ผู้ก่อตั้งวอลมาร์ท / โดย ลงทุนแมน
ทุกคนน่าจะรู้จักวอลมาร์ท
บริษัทค้าปลีกยักษ์ใหญ่ระดับโลก
ที่ก่อตั้งโดยแซม วอลตัน
ซึ่งอดีตเขาเป็นเพียงเด็กรีดนมวัวและส่งหนังสือพิมพ์
เรื่องราวของเขาน่าสนใจอย่างไร ลงทุนแมนจะมาเล่าให้ฟัง
แซม วอลตัน เกิดเมื่อปี 1918 ในครอบครัวที่มีอาชีพเป็นชาวไร่
โดยครอบครัวมีฐานะค่อนข้างยากจนทำให้แซมต้องช่วยครอบครัวทำงานอย่างหนักตั้งแต่วัยเด็ก
ในช่วงปี 1942 แซม ได้ไปเป็นทหารในช่วงระหว่างสงครามโลกครั้งที่ 2
โดยในช่วง 2-3 ปีที่รับใช้ชาตินั้น แซมสามารถเก็บเงินจากการทำงานได้ประมาณ 160,000 บาท
ซึ่งเงินก้อนนี้ต่อมาได้เป็นทุนตั้งต้นในการทำธุรกิจของเขา
ในปี 1945 แซมออกจากราชการทหารและเริ่มทำกิจการร้านขายของโดยซื้อแฟรนไชส์ร้าน Five and Dime
ซึ่งด้วยทักษะและกลยุทธ์ด้านราคาที่ชาญฉลาด แซมทำให้ร้านของเขาเติบโตมีรายได้เพิ่มจาก 2.6 ล้านบาท เป็น 7.2 ล้านบาท หรือโตเกือบ 3 เท่าในระยะเวลาเพียง 3 ปี
ความสำเร็จของแซม ทำให้เจ้าของที่ซึ่งแซมไปเช่านั้น มาขอซื้อร้านเพื่อให้ลูกชาย
แต่แซมปฏิเสธ จนทำให้เจ้าของที่ไม่พอใจ จึงไม่ต่อสัญญาเช่ากับแซม
เรื่องนี้อาจทำให้ธุรกิจที่กำลังเติบโตได้ดีต้องมาหยุดชะงัก
ถ้าเป็นคนอื่นอาจจะท้อ แต่คงไม่ใช่สำหรับแซม..
เมื่อเจ้าของพื้นที่ไม่ต่อสัญญาให้ เขาจึงออกตามหาพื้นที่สำหรับเปิดร้าน
จนมาที่เมืองเบนตันวิลล์ ซึ่งเป็นเมืองเล็กๆ ในรัฐ Arkansas ซึ่งต่อมาเมืองนี้ได้กลายเป็นจุดกำเนิดของวอลมาร์ท
แซมมักจะขับรถมองหาพื้นที่ในการขยายสาขาของร้านด้วยตัวของเขาเองอย่างไม่รู้จักเหน็ดเหนื่อย รวมไปถึงความประหยัดที่ติดตัวเขามาเสมอๆ แม้วันที่เขาร่ำรวยแล้วก็ตาม
เขามักจะขับรถกระบะคันเก่าๆ ไปทำงาน แต่งตัวเหมือนชาวไร่ธรรมดาๆ คนหนึ่งและใช้ชีวิตกินอยู่แบบง่ายๆ เหมือนชนชั้นกลางทั่วๆ ไป
ในปี 1962 ร้านวอลมาร์ทสาขาแรกได้เปิดให้บริการ
โดยแนวคิดของแซมคือ ร้านของเขาจะยึดลูกค้าเป็นที่ตั้ง ขายของถูกและลูกค้าต้องได้ของครบเมื่อมาที่นี่
แซมเคยบอกว่า “ลูกค้าคือเจ้านายที่แท้จริง แม้ผมจะเป็นเจ้าของร้าน แต่ลูกค้าสามารถไล่ผมออกได้ง่ายๆ โดยไปซื้อของที่ร้านอื่น”
นอกจากลูกค้าแล้ว เขายังให้ความสำคัญกับพนักงานในองค์กร โดยเขาเชื่อว่าถ้าเขาดูแลคน คนก็จะดูแลเขาเอง
ลูกค้า และ พนักงาน จึงเป็นคนที่ร่วมกันผลักดันให้วอลมาร์ทประสบความสำเร็จ
นอกจากนั้น แรงบันดาลใจของเขาคือการให้บริการผู้คน ไม่จำกัดแค่เพียงลูกค้า และ พนักงาน ยังรวมไปถึง ชุมชน การให้บริการคือจุดมุ่งหมายที่ยิ่งใหญ่กว่าแค่ตัวบริษัท
ปัจจุบัน วอลมาร์ทมีสาขา 11,700 แห่ง ใน 28 ประเทศทั่วโลก ให้บริการลูกค้าประมาณ 270 ล้านคนต่อสัปดาห์
รายได้และกำไรของวอลมาร์ท
ปี 2016 รายได้ 15.4 ล้านล้านบาท กำไร 482,560 ล้านบาท
ปี 2017 รายได้ 15.5 ล้านล้านบาท กำไร 457,376 ล้านบาท
รายได้ของวอลมาร์ทใหญ่กว่า GDP ของประเทศไทยซึ่งอยู่ที่ประมาณ 14 ล้านล้านบาท
แซม วอลตัน เกิดมาในครอบครัวที่ยากจน
แต่ในช่วงปี 1982-1988 ชายคนนี้คือ มหาเศรษฐีอันดับ 1 ของสหรัฐฯ
ขณะที่ ครอบครัววอลตัน ถือว่าเป็นครอบครัวที่ร่ำรวยที่สุดในสหรัฐฯด้วยทรัพย์สินกว่า 4.5 ล้านล้านบาท จากการจัดอันดับของนิตยสารฟอร์บส์ในปี 2017
ที่น่าสนใจคือ วอลมาร์ทเข้าจดทะเบียนในตลาดหลักทรัพย์เมื่อปี 1970
คนที่ลงทุนในหุ้นตัวนี้มากว่า 48 ปี ต้องผ่านเหตุการณ์สำคัญ และ วิกฤติเศรษฐกิจมาแล้วหลายครั้ง
แต่มีเรื่องที่น่าสนใจคือ
ถ้าเราซื้อหุ้นวอลมาร์ทและถือมาตั้งแต่ IPO วันนี้เราจะได้กำไรไปแล้วประมาณ 150,000%
นั่นหมายความว่า ถ้าเราลงทุนในหุ้นวอลมาร์ท 1 ล้านบาทในวันนั้น
วันนี้เราจะมีเงินทั้งสิ้น 1,500 ล้านบาท..
----------------------
ลงทุนหุ้น Walmart ได้กำไร
แต่ถ้าอยากลงทุนในความรู้ ต้องติดตามลงทุนแมน
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
-
-
-
-
-
-
[6974].